Diari Oficial de la Generalitat Valenciana


Sumari del DOGV 9326, del 27-04-2022 (2022/3482)

RESOLUCIÓ de 19 d'abril de 2022, del president de l'Institut Valencià de Competitivitat Empresarial (IVACE), per la qual es convoquen les Beques IVACE I+I Internacionalització + Innovació 2022, en matèries relacionades amb la internacionalització digital de les empreses i es convoca a les entitats de destinació col·laboradores en el desenvolupament d'aquestes, susceptibles de ser cofinançades per la Unió Europea a través del Programa de Fons Social Europeu Plus.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9326

Data del DOGV
:   27-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3482


Data del document
:   19-04-2022

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 d'abril de 2022, del president de l'Institut Valencià de Competitivitat Empresarial (IVACE), per la qual es convoquen les Beques IVACE I+I Internacionalització + Innovació 2022, en matèries relacionades amb la internacionalització digital de les empreses i es convoca a les entitats de destinació col·laboradores en el desenvolupament d'aquestes, susceptibles de ser cofinançades per la Unió Europea a través del Programa de Fons Social Europeu Plus. [2022/3482]  
  
  
Per Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, es van establir les bases reguladores per a la concessió de beques per l'Institut Valencià de Competitivitat Empresarial (IVACE), en matèria d'internacionalització. Amb data 23 de març de 2022 s'ha publicat en el Diari Oficial de la Generalitat Valenciana la modificació parcial d'aquesta disposició, aprovada per Ordre 3/2022, de 17 de març, amb la finalitat de donar cabuda a una nova modalitat de beques denominada IVACE I+I Internacionalització + Innovació. D'acord amb aquesta disposició, l'Institut Valencià de Competitivitat Empresarial (IVACE) convoca les beques IVACE I+I 2022, i les entitats de destí col·laboradores en el seu desenvolupament.  
Aquestes beques persegueixen dotar les empreses i entitats de la Comunitat Valenciana de personal qualificat i especialitzat en venda i màrqueting digitals, així com en gestió de dades i business intelligence, per al creixement internacional, i això mitjançant la formació teòrica i pràctica durant 12 mesos, millorant així la formació de persones de la Comunitat Valenciana per a fomentar el seu accés al mercat laboral i la seua especialització en internacionalització, al mateix temps que afavoreix una ocupabilitat sostenible i de qualitat, i la consecució de la paritat d'oportunitats entre homes i dones.  
L'actuació és susceptible de ser cofinançada per Fons Social Europeu Plus (FSE+) 2021-2027 o qualsevol altre fons de la Unió Europea, igual que aquelles operacions que donen suport a la seua realització.  
  
En l'ús de les facultats que em confereix l'article 4 del Decret 4/2013, de 4 de gener, del Consell, pel qual s'aprova el Reglament d'Organització i funcionament de l'Institut Valencià de Competitivitat Empresarial (IVACE), i d'acord amb el que es preveu en l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, aquesta Presidència ha resolt la convocatòria de les beques IVACE Internacionalització + Innovació, I+I 2022 i les entitats de destí col·laboradores en el seu desenvolupament, en els termes següents:  
  
Article 1. Objecte i condicions  
1. L'Institut Valencià de Competitivitat Empresarial (IVACE) convoca les beques IVACE I+I Internacionalització + Innovació per a l'exercici 2022, l'objectiu de les quals és dotar les empreses i entitats de la Comunitat Valenciana de personal qualificat i especialitzat en estratègies digitals per a incrementar la competitivitat i venda internacional, mitjançant una formació teòrica i pràctica durant un període de 12 mesos: formació pràctica a desenvolupar en empreses i entitats de la Comunitat Valenciana en aquest territori, i formació teòrica aplicant la innovació al procés d'internacionalització a través d'innovadors models de màrqueting digital i noves tecnologies, que engloben no sols màrqueting digital, sinó també business intelligence per a la internacionalització, incloent-hi la sostenibilitat.  
Així mateix, mitjançant la present resolució es convoca a les empreses col·laboradores en el desenvolupament de les beques.  
2. Les bases reguladores de la present convocatòria són les aprovades per l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de beques per l'Institut Valencià de Competitivitat Empresarial (IVACE) en matèria d'internacionalització, i les seues modificacions posteriors.  
Aquestes bases estableixen les condicions de les beques i de la convocatòria de les entitats de destí en el no previst en aquesta resolució.  
  
Article 2. Programa de beques  
1. IVACE validarà amb l'entitat col·laboradora corresponent un programa formatiu amb una durada màxima de dotze mesos, consistent en la realització de pràctiques en internacionalització digital.  
2. El programa formatiu s'executarà amb l'objectiu final de capacitar les persones beneficiàries d'aquestes beques en el seu objecte.  
  
3. Una persona designada com a tutora per l'entitat col·laboradora realitzarà el seguiment i avaluació i es responsabilitzarà de la formació de la persona becada. Aquesta tutorització en l'entitat es complementarà amb la tutorització externa per una persona experta en internacionalització digital.  
4. Simultàniament a la formació pràctica, es desenvoluparà una formació teòrica que serà impartida per un o diversos centres formatius, i que se centrarà en els continguts següents:  
- Màrqueting digital orientat a la internacionalització  
- Procés i gestió d'internacionalització de l'empresa  
- Bussines Inteligence.  
5. La no superació de la formació descrita podrà suposar el reintegrament total o parcial de la dotació econòmica percebuda, així com la no obtenció del certificat d'aprofitament de la beca.  
6. En cas de renúncia a la beca, si aquesta es produeix després d'haver completat almenys un 60 % de la formació teòrica i pràctica, es considerarà aquesta formació com realitzada en el percentatge corresponent.  
  
Article 3. Marc normatiu  
1. A més del que es disposa en les bases reguladores aprovades per l'Ordre 16/2016, serà aplicable la normativa següent o la normativa que la substituïsca, en estar actualment en un període de transició entre diversos programes operatius:  
a) El Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga al Reglament (CE) núm. 1083/2006 del Consell (d'ara endavant, el Reglament (UE) núm. 1303/2013).  
b) El Reglament (UE) núm. 1304/2013 del Parlament Europeu i del Consell de 17 de desembre de 2013 relatiu al Fons Social Europeu i pel qual es deroga el Reglament (CE) no 1081/2006 del Consell (d'ara en avant, el Reglament (UE) núm. 1304/2013).  
c) L'Ordre ESS/1924/2016, de 13 de desembre, per la qual es determinen les despeses cofinançables pel Fons Social Europeu durant el període de programació 2021-2027.  
2. Així mateix, seran aplicable els criteris establits per la Llei 18/2014, de 15 d'octubre, relatius al Sistema Nacional de Garantia Juvenil o, si fa el cas, la normativa equivalent per al Programa Operatiu 2021-2027.  
3. De conformitat amb les disposicions de la comunicació de la Comissió, relativa al concepte d'ajuda d'estatal conforme al que es disposa en l'article 107, apartat 1, del TFUE, les ajudes previstes en la present convocatòria no estaran subjectes a l'obligació de notificació a la Comissió Europea per no reunir els requisits de l'article 107.1 del Tractat de Funcionament de la Unió Europea, concretament, per no suposar un avantatge per a una empresa, ni falsejar la competència o afectar els intercanvis comercials entre estats membres.  
  
  
Article 4. Durada del programa de beques  
La durada màxima de la beca, sempre que existisca crèdit adequat i suficient en els exercicis 2022 i 2023, serà de dotze mesos. No obstant això, l'IVACE es reserva la facultat de reduir la durada de la beca si les circumstàncies derivades de qualsevol situació excepcional impedeixen garantir la salut i seguretat de les persones becades.  
  
Article 5. Dotació dinerària de la beca. Pressupost de la convocatòria  
La dotació dinerària de la beca consistirà en un import de tretze mil quatre-cents quaranta-dos euros amb vint-i-huit cèntims (13.442,28 ?) bruts anuals, i s'hi aplicaran les corresponents retencions fiscals i de Seguretat Social d'acord amb la normativa vigent.  
La dotació dinerària serà percebuda en funció del temps de gaudi efectiu de la beca.  
El finançament de la present convocatòria s'efectuarà amb càrrec al pressupost de l'IVACE, per a l'exercici 2022 i 2023, dins de la línia pressupostària S8029000 €Formació dirigida a l'especialització professional en Internacionalització?, per un import de 572.000 - amb càrrec al capítol VII, i de 22.500 - amb càrrec al capítol II, previst en la Llei 8/2021, de 30 de desembre, de pressupostos de la Generalitat per a 2022. El pressupost corresponent a 2023 serà, amb caràcter estimatiu, d'11.940 - en capítol II, sent per tant el total amb càrrec al capítol II de 34.440 ?. L'actuació és susceptible de ser cofinançada per Fons Social Europeu Plus (FSE+) 2021-2027 o qualsevol altre fons de la Unió Europea.  
A l'efecte de la justificació econòmica per l'IVACE davant el Fons Social Europeu, sobre la base del que s'estableix en l'article 67 del Reglament (UE) núm. 1303/2013, el mètode per a determinar els costos cofinançables de les operacions en la part corresponent a la dotació dinerària de la beca, serà el recollit en l'article 67.1.b del Reglament (UE) núm. 1303/2013, denominat Barem Estàndard de Costos Unitaris, o en l'article que escaiga, en el cas de trobar-se en vigor el nou reglament comunitari regulador del programa operatiu per al període 2021 a 2027. En aplicació de la normativa europea, es preveu un sistema de costos simplificats que redueix la càrrega administrativa.  
Seran, així mateix, cofinançables per Fons Europeus aquells imports relatius a les operacions instrumentades a través de contractes administratius necessaris per a l'execució.  
  
Article 6. Liquidació i pagament  
L'IVACE abonarà de manera fraccionada la dotació dinerària mitjançant pagaments mensuals en un màxim de dotze mensualitats. Les dues últimes mensualitats es faran efectives després del lliurament per la persona beneficiària de la documentació següent, inherent al desenvolupament de la beca: informe trimestral, memòria final, qüestionari final de participants, enquesta de satisfacció, així com qualsevol altra obligació documental exigida per IVACE.   
  
Article 7. Nombre de beques i procediment de concessió  
El nombre de beques que es convoquen a través de la present resolució és de quaranta (40), i se'n farà l'adjudicació en règim de concurrència competitiva conformement al que es disposa en la present resolució i en les bases que les regulen aprovades per l'Ordre de 16/2016, de 12 de setembre, de la Conselleria d'Economia Sostenible, Sectors Productius, Comerç i Treball.  
  
Article 8. Requisits a complir per les persones aspirants a les beques  
Podran sol·licitar les beques IVACE Internacionalització + Innovació I+I 2022, les persones físiques que reunisquen els requisits següents:  
a) Ser nacional d'un estat membre de la Unió Europea i haver nascut a la Comunitat Valenciana o tindre empadronament a la Comunitat Valenciana des d'almenys dotze mesos abans de la data de publicació de l'extracte d'aquesta convocatòria en el DOGV.  
b) Estar inscrites com a persones beneficiàries en el Fitxer del Sistema Nacional de Garantia Juvenil del Ministeri de Treball i Economia Social (https://garantiajuvenil.sepe.es), en el moment de sol·licitud de la beca, i dos dies abans de la proposta d'adjudicació d'aquesta.  
c) Tindre menys de 30 anys el dia 8 de juliol de 2022, data en la qual finalitza el termini de presentació de sol·licituds  
d) Estar en possessió d'una titulació universitària de grau superior, o d'una titulació de Formació Professional de grau superior de les famílies de comerç i màrqueting, o d'informàtica i comunicacions. En el supòsit de titulació obtinguda en qualsevol país diferent d'Espanya, aquesta titulació haurà d'anar acompanyada de la resolució d'equivalència a titulació i a nivell acadèmic universitari oficial o de la resolució d'homologació de títols estrangers, d'acord amb el que regula el RD 967/2014, de 21 de novembre.  
e) Domini parlat i escrit de l'idioma anglés, així com del d'alguna de les llengües oficials de la Comunitat Valenciana, en el cas de les persones aspirants que no posseïsquen la nacionalitat espanyola; aquests requisits s'acreditaran a través de la realització de proves -o entrevista en el cas de les llengües oficials de la Comunitat Valenciana- dutes a terme en el procés de selecció.  
f) No estar afectades per cap limitació incompatible amb el desenvolupament funcional o geogràfic de la beca.  
g) No tindre antecedents penals o estar incursa en cap causa penal que impedisca el desenvolupament funcional o geogràfic de la beca.  
h) Trobar-se al corrent en les seues obligacions fiscals i amb la Seguretat Social.  
i) No incórrer en cap de les causes de prohibició per a ser beneficiària previstes en l'article 13.2 de la Llei 38/2003, de 17 de novembre, general de subvencions.  
  
Article 9. Formalització de sol·licituds  
1. La tramitació tant de la sol·licitud, com en general del procediment, serà electrònica i requerirà que la persona sol·licitant dispose durant totes les fases del procediment de certificat de persona física emés per la Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme. La tramitació de la sol·licitud -emplenada segons el model disponible en la pàgina web http://www.ivace.es dins de l'apartat Ajudes/beques- suposa la seua signatura, i es presentarà en el registre telemàtic de l'IVACE a través d'aquesta pàgina web aportant la documentació següent:  
  
a) Sol·licitud electrònica degudament emplenada.  
b) DNI en vigor en cas que en la sol·licitud electrònica s'haja manifestat oposició per a la seua obtenció per mitjans telemàtics per l'IVACE; les persones nacionals d'un altre estat membre de la Unió Europea presentaran la documentació equivalent, en tot cas.  
c) Document emés pel Ministeri de Treball i Economia social que acredite la inscripció com a persona beneficiària en el fitxer del Sistema Nacional de Garantia Juvenil, amb data compresa en el termini de presentació de sol·licituds de la beca.  
d) En cas de persones no nascudes a la Comunitat Valenciana, document oficial que acredite l'empadronament en la Comunitat Valenciana on s'especifique la data d'alta en la localitat corresponent amb almenys dotze mesos d'antelació a la data de publicació de l'extracte d'aquesta convocatòria en el DOGV.  
e) Document que acredite l'obtenció de titulació universitària o si escau titulació de la formació professional a què es refereix l'apartat d de l'article 8 de la present Resolució o, en defecte d'això, resguard de la sol·licitud d'aquest. En el cas de titulacions obtingudes a l'estranger, s'han d'acreditar mitjançant el certificat d'equivalència a titulació i a nivell acadèmic universitari per a titulacions amb resolució d'equivalència, o per la credencial d'homologació, en el cas de titulacions amb resolució d'homologació. Tots dos documents, el certificat i la credencial, són expedits per la Subdirecció General de Títols i Reconeixement de Qualificacions del Ministeri d'Educació i Formació Professional.  
  
f) Certificat de qualificacions acadèmiques on conste la nota mitjana de la titulació.  
g) Currículum Vitae de la persona sol·licitant.  
h) Certificat de no tindre antecedents penals o estar incursa en cap causa penal que impedisca el desenvolupament funcional o geogràfic de la beca, emés pel Ministeri de Justícia, amb data compresa en el període de presentació de sol·licituds d'aquesta convocatòria.  
i) Qualsevol altra documentació que acredite els mèrits de la persona interessada:  
- en el cas de l'experiència professional, s'aportarà el certificat de vida laboral o els contractes en els quals es detalle la seua durada, així com l'última nòmina de cada contracte;  
- en el cas dels cursos de formació puntuables en l'article 10 s'aportaran els títols o diplomes en els quals s'acredite el seu nombre d'hores;  
  
- en cas de participació en ONG i en altres entitats sense ànim lucratiu, l'objectiu de les quals siga promocionar i beneficiar la societat civil des de qualsevol àmbit que la beneficie, siga cultural, social, educatiu, etc., s'aportarà la documentació acreditativa.  
- En cas de ser titular o persona beneficiària de la Renda Valenciana d'Inclusió (RVI), certificat emés per les direccions territorials de la Conselleria d'Igualtat i Polítiques Inclusives.  
Tota la documentació presentada haurà d'estar redactada en castellà o valencià.  
2. Termini i lloc de presentació.  
El termini de presentació e sol·licituds a través de l'apartat d'ajudes beques en la pàgina web d'IVACE: http://www.ivace.es, començarà a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana, i finalitzarà el de 8 de juliol de 2022 a les 14.00 hores.  
3. Esmena.  
Si la sol·licitud aportada fora incompleta o presentara errors corregibles, es requerirà la persona interessada electrònicament perquè, en el termini de 10 dies hàbils, esmene la documentació requerida, amb advertiment que si no ho fera se la tindrà per desistida de la seua sol·licitud. Transcorregut aqueix termini, després de l'avaluació i admissió de les sol·licituds, es publicarà la llista de les persones aspirants admeses i convocades a realitzar les proves de selecció corresponents. Aquesta llista estarà disponible en la pàgina web d'IVACE: http://www.ivace.es en l'apartat AJUDES/beques. A la vista de les dificultats que pot comportar el compliment dels terminis d'esmena, es declara inhàbil el mes d'agost a l'efecte, quedant suspés el còmput de terminis en aqueix període i reprenent-se per tant a partir de l'1 de setembre de 2022.  
  
4. Exclusió de sol·licituds.  
Seran excloses del procés d'avaluació:  
a) Les sol·licituds que, amb requeriment previ, no reunisquen els requisits assenyalats en aquesta resolució i les que no continguen tota la documentació sol·licitada.  
b) Les sol·licituds presentades fora del termini fixat.  
c) Aquelles sol·licituds de les quals es desprenga l'existència de maniobra fraudulenta o dolenta fe per part de la persona sol·licitant a fi de ser beneficiària d'una de les beques contemplades en aquesta convocatòria.  
5. Tractament de dades personals  
Les dades personals de les sol·licituds, recollides en el transcurs del procediment, seran incloses en un fitxer automatitzat, en els termes i condicions exigibles per la normativa aplicable en matèria de protecció de dades de caràcter personal. Aquest fitxer denominat «beques i pràctiques», està inscrit en l'Agència Espanyola de Protecció de Dades (AEPD) amb el núm. 5667565693. Les persones sol·licitants podran exercitar els seus drets d'accés, rectificació i cancel·lació en l'adreça de correu postal de l'IVACE: IVACE, Ciutat Administrativa 9 d'octubre - Torre 2, C/ de la Democràcia (accés per C/ 9 d'octubre), 46970 València.  
  
Article 10. Selecció d'aspirants a la beca  
1. Les beques es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran per la Comissió d'Avaluació prevista en l'Ordre 16/2016, de 12 de setembre, de la Conselleria d'Economia Sostenible, Sectors Productius, Comerç i Treball, els criteris de valoració fixats i s'establirà una prelació segons la puntuació obtinguda.  
  
La selecció d'aspirants es realitzarà respectant les polítiques horitzontals en matèria d'igualtat d'oportunitats, i atenent els principis de publicitat suficient i valoració equitativa dels/les aspirants.  
  
2. Criteris d'avaluació.  
A. Nota mitjana ponderada de l'expedient acadèmic (màxim 20 punts)  
B. Coneixement de l'idioma anglés: (Màxim 30 punts).  
- Prova d'anglés oral: màxim 15 punts (obligatòria/eliminatòria).  
  
- Prova d'anglés escrit: màxim 15 punts (obligatòria/eliminatòria).  
  
Donat el caràcter obligatori del domini de l'idioma anglés, només serà tinguda en compte com a criteri d'atorgament la puntuació obtinguda en les proves orals i escrites respectives,en cas que el seu resultat acredite l'aptitud de la persona candidata.  
C. Altres mèrits: (Màxim 50 punts).  
- Experiència laboral de més de 6 mesos (10 punts)  
- Participació per un mínim de 12 mesos en ONG i en altres entitats sense ànim lucratiu, l'objectiu de les quals siga promocionar i beneficiar la societat civil des de qualsevol àmbit que la beneficie, siga cultural, social, educatiu, etc. (5 punts).  
- Ser titular o persona beneficiària de la Renda Valenciana d'Inclusió (RVI). (5 punts).  
- Formació complementària en Màrqueting Digital per a la internacionalització sempre que la durada no siga inferior a 60 hores (5 punts)  
  
- No haver gaudit d'una altra beca relacionada amb la internacionalització concedida per l'IVACE o per l'extinta IVEX (10 punts).  
D. Entrevista personal: (Màxim 15 punts).  
Els qui hagen superat les proves d'anglés oral i escrit seran convocats/des a través de la pàgina web d'IVACE http://www.ivace.es apartat AJUDES/beques, a una entrevista personal.  
La relació d'aspirants que hagen superat les proves eliminatòries es publicarà en la pàgina web de l'IVACE, apartat AJUDES/beques, i seran convocats/des a la prova següent. En cas d'empat en la valoració obtinguda per dos o més aspirants, tindrà preferència, per ser major el risc d'exclusió, la persona candidata de més edat, sempre que entre ambdues hi haguera una diferència de 12 o més mesos en la data de naixement. En cas de persistir l'empat, tindrà preferència en primer lloc la persona titular de la Renda Bàsica d'Inclusió o beneficiària d'aquella com a part d'una unitat de convivència. En cas de perdurar l'empat, tindrà preferència la persona que en l'últim any haguera romàs més temps inscrita en el Servei Valencià d'Ocupació i Formació, LABORA. Aquest fet haurà d'acreditar-se, si escau, amb el certificat de períodes d'inscripció emés per aquest organisme.  
  
L'IVACE es podrà auxiliar d'entitats col·laboradores en la realització de les proves de selecció, amb sotmetiment a la Llei 38/2003, de 17 de novembre, general de subvencions.  
3. Calendari de proves.  
El calendari de les proves d'anglés escrit i de l'entrevista, així com el seu lloc de realització i possibles modificacions, es publicarà amb prou antelació en la pàgina web d'IVACE: http://www.ivace.es, apartat AJUDES/beques.  
Després del resultat global de les proves esmentades en l'apartat anterior i de la puntuació dels mèrits, IVACE -a través de la Comissió d'Avaluació- publicarà una proposta de denegació de sol·licituds i d'adjudicació de beques segons la puntuació obtinguda, i obrirà un termini de cinc dies hàbils a partir de l'endemà de la publicació en la pàgina web d'IVACE: http://www.ivace.es, apartat AJUDES/beques, perquè les persones interessades hi puguen presentar al·legacions. Transcorregut aquest termini es dictarà resolució en la forma indicada en l'article següent.  
  
Article 11. Resolució i notificació  
1. L'adjudicació de les beques i la constitució, si fa el cas, de la borsa de suplents, així com la denegació de la seua concessió, serà competència de la persona que ostente la Presidència de l'IVACE, a la vista de l'expedient i a proposta de la Comissió d'Avaluació. L'IVACE es reserva el dret a deixar vacant l'adjudicació totalment o parcialment quan els perfils de les persones participants no superen el procés de selecció.  
2. El termini màxim per a resoldre i notificar la resolució serà de sis mesos a comptar des de l'endemà de la finalització del termini de presentació de sol·licituds. Transcorregut el termini sense que s'haguera dictat resolució expressa, s'entendran desestimades les sol·licituds per silenci administratiu, tot això sense perjudici de l'obligació de resoldre expressament que incumbeix l'administració.  
La resolució motivada del procediment es notificarà a les persones interessades mitjançant la seua publicació en la pàgina web d'IVACE: http://www.ivace.es apartat AJUDES/beques. Es considerarà que, amb la recepció de l'acceptació de l'adjudicació de la beca, la persona beneficiària accepta la seua inclusió en la llista d'operacions contemplada en l'article 115, apartat 2, del Reglament (UE) núm. 1303/2013 del Parlament Europeu i del Consell, de 17 de desembre de 2013.  
Així mateix, les beques concedides es publicaran en la Base de Dades Nacional de Subvencions en compliment del que s'estableix en la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari al qual s'imputen, beneficiari, quantitat concedida i objectiu o finalitat de la subvenció.  
3. La resolució de concessió i/o denegació posarà fi a la via administrativa i, contra ella, podrà interposar-se recurs potestatiu de reposició en el termini d'un mes comptat des de l'endemà de la recepció de la notificació; o bé, recurs contenciós administratiu en el termini de dos mesos davant el Jutjat contenciós administratiu competent d'acord amb els criteris establits en l'article 14 de la Llei 29/1998, de 13 de juliol, reguladora de la jurisdicció contenciosa administrativa. Es delega en la Direcció Adjunta de l'IVACE (Direcció General d'Internacionalització) la resolució dels recursos de reposició.  
  
  
Article 12. Assignació de destins i acceptació  
1. La resolució de concessió tan sols indicarà un esment genèric i quedarà pendent la seua concreció a resultes del procés d'entrevistes mantingudes entre les entitats o empreses adherides i les persones beneficiàries de la beca, les dades de contacte de les quals hauran sigut facilitades per IVACE.  
2. En tot cas serà necessari que la persona beneficiària de la beca subscriga en el termini indicat el document d'acceptació de la beca, en el qual s'especificaran les seues obligacions, i que li serà facilitat per l'IVACE una vegada signada la resolució de concessió; la persona beneficiària de la beca subscriurà a més de l'esmentat document, i després de la finalització del procés d'entrevistes mantingudes amb les diferents entitats, un annex acceptant el destí definitiu.  
3. Abans de l'inici de la beca o en el seu transcurs, l'IVACE es reserva la possibilitat de modificar la data d'incorporació o el destí de les persones becades i la seua dotació corresponent, en cas de concórrer-hi causa justificada.   
4. L'adjudicació de la beca podrà ser revocada en cas que la persona beneficiària no siga seleccionada per cap entitat de destí; d'altra banda, en cas de negativa a acceptar una de les entitats de destí, es considerarà que renuncia a la beca.  
  
Article 13. Incompliment i incidències  
1. Davant l'incompliment per la persona becada de les obligacions previstes en l'Ordre 16/2016, de 12 de setembre, o en la present convocatòria, l'IVACE, amb audiència prèvia, podrà, en funció de la gravetat de l'incompliment, minorar, revocar i, si fa el cas, sol·licitar el reintegrament total o parcial de les quantitats abonades i/o anticipades, així com de qualsevol altra despesa satisfeta per l'IVACE inherent a la beca, a més dels interessos que legalment escaiguen.  
2. En cas de renúncia a la beca, la persona interessada haurà de notificar-ho per escrit a l'IVACE, exposant detalladament les raons de la seua renúncia. Així mateix, haurà de presentar un informe relatiu al període del programa formatiu desenvolupat, si fa el cas, fins hui. L'IVACE determinarà, en funció dels motius al·legats i de la part del programa formatiu desenvolupat, si escauen reintegraments parcials o totals de les quantitats abonades i/o anticipades, així com de qualsevol altra retribució no dinerària satisfeta per l'IVACE i inherent a la beca, sense perjudici del que es disposa en l'article 2.3, quant a la certificació de la part de formació en els supòsits de renúncia.  
3. En el cas que concórrega alguna causa de malaltia, o qualsevol altra d'índole personal que supose la suspensió del desenvolupament de la beca, la Comissió d'Avaluació decidirà, examinant totes les circumstàncies, la continuació o no del seu gaudi.  
4. Abans de la finalització de la beca les persones beneficiàries hauran d'entregar tota la documentació exigida per IVACE inherent al seu desenvolupament, prevista en l'article 6, i no es farà el pagament de la dotació de l'últim mes fins que IVACE verifique que aquesta documentació és correcta.  
5. Així mateix, les persones beneficiàries es comprometran de facilitar informació sobre la seua situació laboral als sis mesos de la finalització de la seua beca, així com qualsevol altre tipus de qüestionari/enquesta sol·licitada per part d'IVACE. Donada la necessitat d'avaluació de les polítiques finançades amb fons públics, en cas de no rebre contestació a aquesta mena de requeriments, IVACE es reserva el dret al reintegrament de les quantitats abonades en concepte de beca que es determinen.  
  
Article 14. Fiscalitat i Seguretat Social  
Serà aplicable el RD 1.493/2011, pel qual es regulen els termes i les condicions d'inclusió de les persones beneficiàries en el Règim General de la Seguretat Social. En tot allò que no es detalle en el Reial decret esmentat, es regirà pel que s'establisca en la Llei general de la Seguretat Social.  
Respecte a la fiscalitat de la beca serà aplicable la Llei 35/2006, de 28 de novembre, de l'impost sobre la renda de les persones físiques.  
  
  
Article 15. Entitats de destí  
1. Podran ser entitats de destí (d'ara endavant entitats) les empreses i entitats sense ànim lucratiu que, entre els seus objectius i plans d'actuació, tinguen incorporar/desenvolupar un pla d'acció per a la internacionalització digital, i que estiguen en fase d'iniciació, creixement i/o consolidació de la seua internacionalització.  
En tot cas es considera que compten amb aquest requisit les entitats que hagen participat en els programes Expornet, Xpande digital, Digitalitza, Programa Consultoria ICEX E-Marketplaces, Programa Int-eComm, així com qualsevol altre programa relacionat amb la internacionalització digital.  
2. A més, les entitats hauran de reunir els requisits següents:  
a) Tindre domicili social a la Comunitat Valenciana.  
b) Trobar-se en qualsevol fase del procés d'exportació i/o internacionalització dels seus productes o serveis.  
c) Comptar amb un pla d'internacionalització.  
d) Comptar amb un pla d'acció de màrqueting digital per a la internacionalització.  
e) Disposar dels mitjans humans i materials necessaris per a l'adequat desenvolupament de la beca. En aquest sentit, haurà de comptar amb un mínim de cinc persones en plantilla, de les quals almenys una es dedique a l'expansió exterior o al disseny i desenvolupament de les seues polítiques de màrqueting internacional.  
f) Estar al corrent amb l'IVACE en el pagament dels serveis i accions organitzades per aquest Institut, o en el reintegrament de subvencions amb l'IVACE.  
g) Trobar-se al corrent en les seues obligacions fiscals i amb la Seguretat Social.  
h) No incórrer en cap de les causes d'impossibilitat previstes en l'article 13 de la Llei 38/2003, de 17 de novembre, general de subvencions, la qual cosa acreditaran mitjançant declaració responsable.  
3. La tramitació tant de la sol·licitud, com en general del procediment, serà electrònica i requerirà que l'entitat sol·licitant dispose durant totes les fases del procediment de certificat de representant d'entitat emés per l'Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme. Així mateix, l'entitat sol·licitant podrà autoritzar una altra persona perquè realitze qualsevol tràmit relacionat amb aquesta convocatòria, sempre que aquesta autorització conste en el Registre de Representants de la ACCV (https://www.accv.es/servicios/registro-de-representantes/). La tramitació de la sol·licitud suposa la seua signatura i del pla formatiu, i es presentarà en el registre telemàtic de l'IVACE a través de la seua pàgina web en l'apartat Ajudes/beques. La presentació de la sol·licitud portarà implícita l'acceptació de les bases, inclòs el que es disposa en la convocatòria respectiva.  
Només s'admetrà la presentació d'un projecte per empresa sol·licitant.  
4. Termini i lloc de presentació.  
El termini de presentació de sol·licituds a través de l'aplicació informàtica indicada en l'apartat Ajudes/beques en la pàgina web d'IVACE: http://www.ivace.es, començarà a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana, i finalitzarà el 8 de juliol de 2022 a les 14.00 hores.  
  
4. A més d'aquesta sol·licitud, ha d'incloure's la documentació següent:  
a) Estatuts vigents registrats o contracte de constitució, si fa el cas. Si la documentació ja es troba en poder de l'IVACE, se'n podrà aportar declaració de vigència.  
b) Pla formatiu a desenvolupar per la persona beneficiària de la beca, és a dir, un pla d'activitats estructurat amb les funcions i activitats a desenvolupar durant la seua estada en l'entitat de destí, integrant-la obligatòriament en l'àrea d'exportació i/o de màrqueting d'aquesta.  
c) Pla d'exportació o internacionalització en el qual es detallen, almenys, els aspectes següents:  
c.1 En el cas d'empresa  
- Etapa en la qual es troba l'empresa respecte a la seua obertura a l'exterior, bé de manera general, per al cas, per exemple, que s'estiguen iniciant en l'exportació, bé de manera específica, respecte a uns certs mercats, en el cas que siga una empresa ja consolidada en l'exportació, i que es trobe en el procés d'ampliar les seues vendes en determinats mercats exteriors.  
- Personal dedicat a l'exportació amb el qual compte.  
- Percentatge que representen les seues vendes exteriors respecte a les vendes totals.  
- Informació sobre implantació en l'exterior, si fa el cas.  
- Amb quines formes d'accés compta per a accedir als mercats exteriors (agents, filials, distribuïdors, etc.-).  
c.2 En el cas d'entitat sense ànim lucratiu:  
- Pla d'exportació/internacionalització en el qual es descriurà les activitats que es duran a terme en el marc de l'exportació/internacionalització (fires a les quals assisteixen, missions que organitzen, estudis de mercat, així com qualsevol altra activitat relacionada amb la internacionalització).  
d) Pla d'acció de màrqueting digital internacional en el qual es detallen, almenys els aspectes següents:  
- Definició d'objectius de màrqueting digital en l'àmbit internacional  
- Pla d'Acció d'estratègies en internet en l'àmbit internacional: SEU, SEM, Xarxes socials i professionals, i un altre tipus de plataformes, desenvolupament de continguts, etc.  
- Presència en market places i/o botiga en línia  
e) RNT- Relació nominal de treballadors.  
5. Vistes les sol·licituds i plans formatius presentats, així com tota la documentació remesa electrònicament, l'Àrea de Promoció Internacional verificarà, a més, el compliment dels requisits establits, requerint la seua esmena telemàtica quan siga escaient, i valorarà tant els plans formatius com els plans d'internacionalització presentats, els seus compromisos amb les polítiques d'igualtat i d'inserció laboral de persones amb el risc d'exclusió social, el perfil de la persona tutora, així com el procediment de tutorització.  
6. Cada empresa o entitat només podrà sol·licitar una persona becada.  
7. Emés l'informe de l'Àrea de Promoció Internacional, la persona titular de l'adreça adjunta d'IVACE (Direcció General d'Internacionalització) dictarà resolució, aprovant o desestimant l'adhesió de les diferents entitats a aquest programa en la seua condició d'entitats de destí.  
  
8. Les empreses i altres entitats que hagen resultat seleccionades, podran accedir a la informació de les persones que hagen resultat adjudicatàries de les beques i que vagen a desenvolupar-les a fi d'iniciar el procés d'entrevistes i posterior selecció. El manual sobre el procés d'entrevistes i selecció es troba publicat en la web de l'IVACE: http://www.ivace.es/ dins de l'apartat Ajudes/beques.  
  
La participació en aquest programa de beques no garantirà l'efectiva incorporació de persones beneficiàries de beques a les empreses o entitats, si no existeix el corresponent acord entre les parts.  
9. Les empreses s'abstindran de seleccionar o admetre persones beneficiàries de beques amb les quals existisca vinculació, entenent-se com a tal una relació de parentiu per consanguinitat fins al quart grau, o d'afinitat fins al segon, entre la persona becada i la direcció de l'empresa o de qui ostente la majoria de participacions o capital social.  
  
10. Amb l'empresa o entitat amb la qual després del procés d'entrevistes la persona beneficiària vaja a desenvolupar la seua beca, se signarà el corresponent acord de col·laboració entre aquesta i l'IVACE.  
11. L'empresa o entitat de destí designarà un/a tutor/a permanent per a la supervisió de la formació i el compliment dels objectius de la beca, que hi facilite la seua adaptació. L'IVACE juntament amb el personal tutor designat per l'empresa o entitat, vetlarà per l'adequat desenvolupament del programa formatiu. L'entitat de destí haurà de posar a la disposició de la persona becada l'estructura i els mitjans materials necessaris perquè puga desenvolupar la seua beca de manera adequada.  
  
Article 16. Frau o irregularitat  
Qualsevol persona que tinga coneixement de fets que pogueren ser constitutius de frau o irregularitat, en relació amb projectes o operacions finançats totalment o parcialment amb càrrec a fons provinents de la Unió Europea en el marc de la present convocatòria, podrà posar aquests fets en coneixement del Servei Nacional de Coordinació Antifrau de la Intervenció General de l'administració de l'Estat, per mitjans electrònics, a través del canal habilitat a l'efecte per aquest Servei en l'adreça web:  
http://igaepre.central.sepg.minhac.age/sitios/igae/es-ES/paginas/Denan.aspx.  
  
  
DISPOSICIONS FINALS  
  
Primera  
Es faculta la persona titular de la direcció adjunta d'IVACE (Direcció General d'Internacionalització), per a dictar les resolucions necessàries per al desenvolupament, eficàcia i execució de la present convocatòria.  
  
Segona  
La present resolució entrarà en vigor l'endemà de la publicació de l'extracte de la convocatòria en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, podrà interposar-se en el termini d'un mes, recurs potestatiu de reposició davant del president de l'IVACE, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé, en el termini de dos mesos recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'hi estime oportú.  
  
València, 19 d'abril de 2022.- El president de l'IVACE: Rafael Climent González.